2018. július 25-én jelentették be a résztvevők hivatalos listáját. Ezúttal két új ország is csatlakozott a mezőnyhöz: Kazahsztán és Wales. Kazahsztán számára ez volt az első verseny az eurovíziós programcsalád műsorai közül, melyen részt vett. Wales az Egyesült Királyság részeként korábban már részt vett az első három évben, önálló indulót azonban először csak a 2017-es Eurovíziós Kórusversenyen indított. Franciaország rekordmennyiségű tizenhárom kihagyott év után tért vissza a versenyre, továbbá Azerbajdzsán négy, míg Izrael egy év szünet után csatlakozott újból a mezőnyhöz. Utóbbi visszatérésében szerepet játszhatott az ország legutóbbi győzelme a 2018-as Eurovíziós Dalfesztiválon.